ÚRAD NA OCHRANU OSOBNÝCH ÚDAJOV SLOVENSKEJ REPUBLIKY
Odborárske námestie 3, 817 60 Bratislava

	
Iniciatíva pre uvedomenie si rizík očkovania
Ing. Iva Vranská Rojková
predsedníčka o.z. 
Hraničná 13
821 05 Bratislava
kontakt@rizikaockovania.sk

Váš list číslo / zo dňa	Naše číslo	Vybavuje / linka	Bratislava	
zo dňa 22.12.2011	12259/2011-Op-2	JUDr. Krutá
02/50239405	28.12.2011

Návrh novely vyhlášky č. 585/2008 Z. z. ktorou sa ustanovujú podrobnosti o prevencii a kontrole prenosných ochorení z pohľadu ochrany osobných údajov

Dňa 22.12.2011 bol Úradu na ochranu osobných údajov Slovenskej republiky (ďalej len „úrad“) osobne doručený podnet na preskúmanie možného nesúladu návrhu vyhlášky Ministerstva zdravotníctva SR,  ktorou sa  mení a dopĺňa vyhláška č. 585/2008 Z. z., ktorou sa ustanovujú podrobnosti o prevencii a kontrole prenosných ochorení v znení vyhlášky Ministerstva zdravotníctva SR č. 273/2010 Z. z. (ďalej len “Navrhovaný materiál“) so zákonom č. 428/2002 Z. z. o ochrane osobných údajov v znení neskorších predpisov.  

K danej problematike poskytuje úrad z pohľadu zákona č. 428/2002 Z. z. o ochrane osobných údajov v znení neskorších predpisov (ďalej len „zákon č. 428/2002 Z. z.“) nasledovnú informáciu:

	Zákon č. 428/2002 Z. z. je zákonom všeobecným – lex generalis a zákony v rezorte zdravotníctva majú povahu osobitných zákonov – lex specialis. Platí zásada vyjadrená v § 7 odsek 1 zákona č. 428/2002 Z. z., t.j. osobné údaje možno spracúvať len so súhlasom dotknutej osoby, ak tento zákon neustanovuje inak. 
 
Výnimka z tejto zásady je upravená v § 7 odsek 3 zákona č. 428/2002 Z. z. tak, že súhlas podľa odseku 1 sa nevyžaduje, ak sa osobné údaje spracúvajú na základe osobitného zákona, ktorý ustanovuje zoznam osobných údajov, účel ich spracúvania a okruh dotknutých osôb. Spracúvané osobné údaje o dotknutej osobe možno z informačného systému poskytnúť, sprístupniť alebo zverejniť len vtedy, ak osobitný zákon ustanovuje účel poskytovania, sprístupňovania alebo zverejňovania, zoznam osobných údajov, ktoré možno poskytnúť, sprístupniť alebo zverejniť, ako aj tretie strany, ktorým sa osobné údaje poskytujú, prípadne okruh príjemcov, ktorým sa osobné údaje sprístupňujú, ak tento zákon neustanovuje inak. Týmto nie je dotknuté ustanovenie § 9 ods. 1 písm. a).

Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov okrem iného ustanovuje organizáciu a výkon verejného zdravotníctva a vykonávanie prevencie ochorení a iných porúch zdravia, medzi ktoré patrí aj očkovanie, pričom podľa § 6 odsek 3 regionálny úrad verejného zdravotníctva 
a) zúčastňuje sa na riešení národných a medzinárodných programov významných pre verejné zdravie a vykonáva vedecký výskum v tejto oblasti,
b) riadi, usmerňuje a kontroluje epidemiologickú bdelosť prenosných ochorení a plnenie imunizačného programu,
c) posudzuje hodnotenie dopadov na verejné zdravie na regionálnej úrovni a na lokálnej úrovni,
d) plní špecializované úlohy verejného zdravotníctva podľa § 11 a úlohy pri ohrození verejného zdravia podľa § 48 ods. 3,
e) nariaďuje opatrenia na predchádzanie ochoreniam podľa § 12 a opatrenia pri ohrození verejného zdravia podľa § 48 ods. 4 v rámci svojej územnej pôsobnosti,
f) podáva návrh na vyhlásenie mimoriadnej situácie  a návrh na vykonanie opatrení podľa § 48 ods. 5 v rámci svojej územnej pôsobnosti,
g) vydáva záväzné stanoviská a rozhoduje o návrhoch podľa § 13,
h) zriaďuje komisie na preskúšanie odbornej spôsobilosti, vydáva osvedčenia o odbornej spôsobilosti a vedie register odborne spôsobilých osôb na epidemiologicky závažné činnosti uvedené v § 15 ods. 2,
i) povoľuje a zrušuje ním povolené výnimky, ak to ustanovuje tento zákon,
j) vykonáva štátny zdravotný dozor, vydáva pokyny a ukladá opatrenia na odstránenie nedostatkov zistených pri výkone štátneho zdravotného dozoru podľa § 54 a 55,
k) prejednáva priestupky a iné správne delikty, ukladá pokuty a povinnosť nahradiť náklady podľa § 56 až 58,
l) vedie register rizikových prác (§ 31 ods. 6),
m) zabezpečuje sprístupnenie informácií o kvalite vody na kúpanie počas kúpacej sezóny,
n) plní úlohy kontrolného orgánu oprávneného ukladať sankcie pri uvádzaní chemických látok a zmesí na trh podľa osobitného predpisu, 12a)
o) poskytuje súčinnosť obvodným úradom a obciam pri vypracúvaní plánu ochrany obyvateľstva. 

Vyhláška Ministerstva zdravotníctva SR č. 585/2008 Z. z., ktorou sa ustanovujú podrobnosti o prevencii a kontrole prenosných ochorení (ďalej len „vyhláška č. 585/2008 Z. z.“) je vydaná na základe splnomocňovacieho ustanovenia uvedeného v § 62 písm. a) zákona č. 355/2007 Z. z. a upravuje postup pri vykonaní a kontrole očkovania, vrátane zápisu do zdravotníckej dokumentácie dotknutej osoby a nahlásenia regionálnemu úradu verejného zdravotníctva.

Podľa § 18 odsek 2 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov súhlas dotknutej osoby na spracúvanie, poskytovanie a sprístupňovanie údajov zo zdravotnej dokumentácie sa za podmienok ustanovených týmto zákonom nevyžaduje.

Po  vykonanej analýze vyššie uvedených právnych predpisov úrad konštatuje, že úprava spracúvania osobných údajov vo vyhláške č. 585/2008 Z. z., ale aj v Navrhovanom materiáli ide nad rámec zákona č. 355/2007 Z. z., čím je porušené ustanovenie § 7 odsek 3 zákona č. 428/2002 Z. z., ktoré  umožňuje spracúvanie osobných údajov dotknutej osoby bez jej súhlasu, ak osobitný zákon ustanovuje zoznam osobných údajov, účel ich spracúvania, okruh dotknutých osôb, prípadne aj možnosť, za splnenia podmienok uvedených v predmetnom ustanovení spracúvané osobné údaje z informačného systému poskytnúť, sprístupniť alebo zverejniť.

Splnomocňovacie ustanovenie v  § 62 písm. a) až v) zákona č. 355/2007 Z. z. na základe ktorého ministerstvo všeobecne záväznými právnymi predpismi ustanoví podrobnosti na úseku verejného zdravia, nie je možné vo vzťahu k spracúvaniu osobných údajov považovať za dostačujúci právny základ. Z pohľadu ochrany osobných údajov je potrebné, aby osobitný zákon (a nie vyhláška) obsahoval podstatné náležitosti zakotvené v ustanovení § 7 odsek 3 zákona č. 428/2002 Z. z. V zmysle uvedeného nie je preto možné ponechať ustanovenie obsahových náležitostí (t.j. zoznam osobných údajov, účel ich spracúvania, okruh dotknutých osôb, ako aj ich poskytovanie, sprístupňovanie a zverejňovanie) na právnu normu nižšej právnej sily ako je zákon. Všeobecne záväzný právny predpis (v danom prípade Navrhovaný materiál) taktiež nesmie ísť nad rámec zákonnej úpravy. 

Len osobitný zákon s uvedenými obsahovými náležitosťami je potom možné považovať za spôsobilý právny základ spracúvania osobných údajov dotknutých osôb bez ich súhlasu.

S pozdravom       

JUDr. Zuzana Valková v. r.
vedúca odboru legislatívno-právneho, registra 
a zahraničných vzťahov

Na vedomie : Ministerstvo zdravotníctva SR
 Limbova 2
 837 52 Bratislava 
 office@health.gov.sk